Document ID: 31981D0462

Nõukogu otsus,
11. juuni 1981,
piiriülese õhusaaste kauglevi konventsiooni sõlmimise kohta
(81/462/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 235,
võttes arvesse komisjoni ettepanekut,
võttes arvesse Euroopa Parlamendi arvamust, [1]
võttes arvesse majandus- ja sotsiaalkomitee arvamust [2]
ning arvestades, et:
ühenduse keskkonnapoliitika eesmärk, mis on sätestatud Euroopa Ühenduste Nõukogu ja nõukogus kokkutulnud liikmesriikide valitsuste esindajate 22. novembri 1973. aasta deklaratsioonis Euroopa ühenduste keskkonnaalase tegevusprogrammi kohta, [3] mida on täiendatud Euroopa Ühenduste Nõukogu ja nõukogus kokkutulnud liikmesriikide valitsuste esindajate 17. mai 1977. aasta resolutsiooniga Euroopa Ühenduse keskkonnapoliitika ja keskkonnaalase tegevusprogrammi jätkamise ja rakendamise kohta, [4] on parandada ühenduse rahvaste elukvaliteeti, -korraldust, -keskkonda ja -tingimusi, mis tähendab, et tuleb eelkõige vältida, vähendada ja võimaluse piires likvideerida saastamist ja häiringuid ning otsida keskkonnaprobleemidele ühiseid lahendusi koos ühendusse mittekuuluvate riikidega, eelkõige rahvusvahelistes organisatsioonides;
üks kõnealuse keskkonnapoliitika põhimõte on, et kooskõlas 1972. aastal Stockholmis vastuvõetud ÜRO inimeste elukeskkonna konverentsi deklaratsiooniga tuleks hoolikalt jälgida, et ühes riigis toimuv tegevus ei põhjustaks kahju teise riigi keskkonnale;
ühendus osales ÜRO Euroopa Majanduskomisjoni raames piiriülese õhusaaste kauglevi konventsiooni ja resolutsiooni läbirääkimistes;
14. novembril 1979 kirjutas ühendus alla piiriülese õhusaaste kauglevi konventsioonile ja kiitis heaks piiriülese õhusaaste kauglevi resolutsiooni, milles konventsioonile allakirjutanud otsustasid Euroopa Majanduskomisjoni raames algatada konventsiooni ajutise rakendamise ja kohustusid kuni konventsiooni jõustumiseni täitma konventsioonist tulenevaid kohustusi võimalikult suures ulatuses;
ühenduse eesmärgi saavutamiseks peab ühendus osalema kõnealuse konventsiooni rakendamises; kui artikkel 235 kõrvale jätta, ei ole asutamislepingus selleks vajalikke volitusi ette nähtud;
ühendus osaleb kõnealuse konventsiooni rakendamises oma pädevuse piires, mis tuleneb kehtivatest ühiseeskirjadest ning nõukogu poolt tulevikus vastuvõetavatest õigusaktidest, ning kasutades asjaomastes valdkondades ühenduse meetmetega (teadusuuringud, teabevahetus) saavutatud tulemusi;
seetõttu on vaja, et ühendus sõlmiks nimetatud konventsiooni,
ON VASTU VÕTNUD JÄRGMISE OTSUSE:
Artikkel 1
Käesolevaga kiidetakse Euroopa Majandusühenduse nimel heaks piiriülese õhusaaste kauglevi konventsioon.
Nimetatud konventsiooni ja piiriülese õhusaaste kauglevi resolutsiooni tekstid on lisatud käesolevale otsusele.
Artikkel 2
Nõukogu eesistuja annab dokumendi hoiule, nagu on ette nähtud konventsiooni artiklis 15 [5].
Luxembourg, 11. juuni 1981

Labels: 5
20